Javlja kolegica jutros u našu uredsku FB grupu da nema ni komadića mesa u jednoj poznatoj osječkoj mesnici. Predlažem joj da ih pita da joj speru tepsije, možda bude za jednu juhu. Druga piše kako je čula da meso dolazi u podne, ali da je krila od nas da svi ne navalimo.

Trgovine prehrambenim proizvodima još uvijek rade, u većini gradova i tržnice. Primjerice, osječka tržnica je otvorena, ali samo za prodavače prehrambenih proizvoda. U unutrašnji dio gdje se prodaju meso, mliječni proizvodi i drugo, puštaju samo po nekoliko kupaca.

Kako kažu u upravi, tekstilci ne rade, kao ni ugostitelji. Redoviti prodavači su vani, ali ni približno koliko bi ih bilo u ovo doba godine kada se sve zašareni od mladog luka, rotkvice, cvijeća.

Na osječkoj se tržnici već nekoliko godina organizira razmjena, podjela, kupovina - kako hoćete, između eko proizvođača i kupaca, okupljenih u Solidarnu eko grupu. Kupci sezonske proizvode, ali i zimnicu, meso, prerađevine i sl., naručuju preko Google obrasca. Podjela se odvija četvrtkom u večernjim satima, ali novonastala situacija mijenja rutinu ove zajednice. Od idućeg će tjedna organizirati dostavu. Uvijek im se možete javiti na FB te pokušati doći u kontakt s proizvođačima.

U Vinkovcima tržnica zatvorena

Gradska tržnica u Vinkovcima još je u ponedjeljak donijela odluku o prestanku rada, kako bi zaštitili zdravlje korisnika i djelatnika.

Mario Kokaj, novinar Glasa Slavonije i dobri duh Vinkovaca, nije dugo čekao kako bi pokušao pomoći. Brzo je oformio Facebook grupu Online tržnica Vukovarsko-srijemske županije kako bi povezao proizvođače i kupce, a želja mu je, ističe, spasiti OPG-ove.

"Grupa je napravljena s ciljem da možete ostaviti svoje proizvode uz cijenu te kontakt telefon, kako bi se u doba koronavirusa mogli spasiti vaši proizvodi", poručuje Kokaj. Proizvođačima nije dugo trebalo pa gotovo uživo možemo pratiti berbu rotkvice, špinata, mlade mrkve iz plastenika, gledati slike svježih jaja, domaće tjestenine.

Ljudi razmjenjuju brojeve telefona, dogovaraju kupnju.

Proizvode šalju poštom

Živo je i na FB grupi Od grunta do stola. Pa tako jedna njihova članica piše: "S obzirom na trenutnu situaciju kada bi trebala biti što manja cirkulacija i okupljanja ljudi, zanima me postoji li mogućnost suradnje opg-ova i organizacije dostave na kućnu adresu potrebnih proizvoda (voće, povrće), uz naravno naknadu za dostavu istoga?"

S druge strane, jedan od proizvođača obavještava: "Imamo kristal salatu. Bere se u rukavicama, pakira u vrećice tako da je kontakt minimalan. Ako neko treba, može doći osobno, bere se svježa. Moguća dostava po Međimurju (naravno ne za kilu). Cijena po vrećici je 10kn (tri grma u vrećici) netretirana, zimska."

Ljudi se na toj grupi već odavno dogovaraju i međusobno si prodaju proizvode, šalju poštom, organiziraju dostavu.

U Zagrebu djeluje Udruga Vestigium koja već nekoliko godina organizira Eko plac koji zapravo nije prava registrirana tržnica nego manifestacija za promociju ekološke poljoprivrede. Zbog, u srijedu navečer donijete odluke, okupljanje oko ovoga placa se zabranjuje. U planu im je organizirati narudžbe i plaćanje preko interneta. Osim toga, proizvođači koji se okupljaju oko ove udruge, nude uslugu dostave svojih proizvoda.

Mali riječki GSR

Rijeka je grad koja je bila prva na udaru koronavirusa, a kada je riječ o organizaciji poljoprivrednih proizvođača i kupaca u ovo vrijeme, oni se i dalje okupljaju oko male grupe solidarne razmjene u organizaciji sajma Zeleni Kastav.

Ovaj sajam zdravlja i dobre vibre inače se organizira jednom mjesečno, a okuplja poljoprivredne proizvođače iz cijele Hrvatske. No, ovaj mjesec je odgođen. "Nije mi jasno zašto je sajam odgođen kada tržnice svejedno rade", kaže nam Irena Kukurin Barić, koordinatorica sajma i vijećnica Grada Rijeke dodavši kako će postaviti ovo pitanje i na idućoj sjednici Gradskog vijeća.

Osim riječkog GSR-a, tu je i Kašetica Primorsko goranska. Naime, Centar za poljoprivredu i ruralni razvoj Primorsko-goranske županije je s ciljem afirmiranja autohtonih proizvoda realizirao projekt internet kataloga. Ondje se mogu pronaći proizvodi domaćih proizvođača te dogovoriti dostavu.

"Ovo nam je prilika da se vratimo prirodi i počnemo drugačije razmišljati", za kraj je rekla Kukurin Barić.

Jedna osoba neće kupiti cijelo svinjče, ali više njih...

Dodala bih, ovo je prilika za svakog kupca da shvati koliko je važna poljoprivreda, svaki trud uložen u uzgoj bilo koje vrste hrane. Ništa se samo ni ne posije, ni okopa, a ni nahrani. Ovo je prilika i za poljoprivredne proizvođače, da se nametnu, da ne čekaju da ih netko pita za dvije pišle rotkvice ili glavicu salate. Sami se udružite, sami formirajte grupe na nekoj društvenoj mreži, informirajte druge o tome - ljudi će se skupiti. Neće vam jedna osoba kupiti cijelo svinjče, ali ako se udruži čitava zgrada - problema s prodajom neće biti.

Trenuci su kada moramo biti solidarni jer ovisimo jedni o drugima.

Također, vrijeme je kada moramo biti oprezni pa se prilikom organiziranja prodaje, dostave i sl. držite uputa nadležnih službi.

Na raspolaganju vam je i naš besplatan Oglasnik kojega možete koristiti u svrhu prodaje i kupovine proizvoda te KLUB za sve ostale informacije.

Sretno nam svima bilo!